作者:方千里
標題:六醜
內容:看流鶯度柳，似急響、金梭飛擲。護巢佔泥，翩翩飛燕翼。昨夢前跡。暗數歡娛處，豔花幽草，縱冶遊南國。芳心蕩漾如波澤。繫馬青門，停車紫陌。年華轉頭堪惜。奈離襟別袂，容易疏隔。人間春寂。謾雲容暮碧。遠水沈雙鯉、無資訊。天涯漸老羈客。嘆良宵漏斷，獨眠愁極。吳霜皎、半侵華幘。誰復省十載，勻香暈粉，髻傾鬟側。相思意、不離潮汐。想舊家、接酒巡歌計，今難再得。